钦定古今图书集成/明伦汇编/皇极典/第231卷 > 礼记 > 《孔子闲居》
## 钦定古今图书集成/明伦汇编/皇极典/第231卷 > 礼记 > 《孔子闲居》

子夏曰：“三王之德，参于天地。敢问何如斯可谓参于
天地矣？”孔子曰：“奉三无私，以劳天下。”子夏曰：“敢问何
谓三无私？”孔子曰：“天无私覆，地无私载，日月无私照，
奉斯三者，以劳天下，此之谓三无私。其在《诗》曰：‘帝命
不违，至于汤齐。汤降不迟，圣敬日齐。昭假迟迟，上帝
是祗。帝命式于九违’。是汤之德也。”

〈大全〉石林叶氏曰：“所谓《参》者，德合于天地，明合于日月，故曰‘奉三无私，以劳天下’。”

天有四时，春秋冬夏，风雨霜露，无非教也。地载神气，
神气风霆，风霆流形，庶物露生，无非教也。清明在躬，
气志如神，耆欲将至，有开必先。天降时雨，山川出云。
其在《诗》曰：“嵩高维岳，峻极于天。维岳降神，生甫及申。
维申及甫，为周之翰。四国于蕃，四方于宣。”此文武之
德也。

〈注〉清明在躬，气志如神，谓圣人也。“耆欲将至”，谓其王天下之期将至也。神有以开之，必先为之生贤智之辅佐，若天将降时雨，山川为之先出云矣。

三代之王也，必先其令闻，《诗》云：“明明天子，令闻不已。”
三代之德也。弛其文德，协此四国，大王之德也。